Kort om Norgesquiz:

Radarparet Tom Stalsberg og Fredrik Wandrup fra Dagbladet gir med denne quizboka sitt bidrag til feiringen av 200 års norsk historie. Norgesquiz. 1814 spørsmål om norsk historie dekker alle tenkelige kategorier og vanskelighetsgrader, herunder samfunnsliv, geografi, politikk, kjente nordmenn, idrett, kultur, begivenheter, krig, fred, flora og fauna. Boken er et overflødighetshorn av nyttig og interessant kunnskap om landet vårt, skrevet med uangripelig sakkunnskap og glimt i øyet.

Tom Stalsberg og Fredrik Wandrup

Norgesquiz

1814 spørsmål om norsk historie

FONT FORLAG

Forord

Kjør på! Her er historiske spørsmål innenfor samfunnsliv, geografi, politikk, viktige hendelser, kongehuset, kjente og ukjente skikkelser for dere som har fulgt med i timen på skolen, for dere som mener dere fulgte med i timen og for dere som gjerne ville følge med i timen. Men her er også spørsmål for dere som bare har en hang til litteratur, sport, musikk, billedkunst, film, revy, radio og fjernsyn (TV blant venner). Vi har tatt utgangspunkt i pensum, men er også innom det som ikke står der. Noen av spørsmålene er lette, noen er litt verre og noen spørsmål er så vanskelige at vi selv ergret oss underveis. Den særeste kunnskapen er likevel også verdt å få med seg, i en samtid preget av mye tant og tøv.

Men: Hovedformålet med boka er et forsøk på å favne mye av det som har skjedd av stort og smått fra 1814 og fram til 2014 – og det er selvfølgelig ikke tillatt med andre hjelpemidler enn din egen hjerne.

Eventuelle feil tar vi det hele og fulle ansvar for. Ta gjerne kontakt med oss dersom du finner noe som er riv ruskende galt.

God historiequiz!

Tom Stalsberg og Fredrik Wandrup

14 illustrerte oppvarmingsspørsmål

Hva heter nordmannen som jubler over å ha scoret på straffespark, hva heter banen kampen ble spilt på, hvilken dato ble straffesparket tatt og hva ble resultatet i kampen?

Svar: Kjetil Rekdal, Stade Velodrome i Marseille, 23. juni 1998, 2-1 til Norge (over Brasil)

Hva heter de to personene på dette fotografiet, og i hvilket år ble det tatt?

Svar: Kong Haakon VII og kronprins Olav. Bildet er tatt den siste helgen i april 1940 ved kongebjørka i utkanten av Molde mens de søkte ly for den tyske bombingen av byen.

Hva heter de seks mennene som var med på Kon-Tiki-ekspedisjonen?

Svar: Knut Haugland (fra venstre), Torstein Raaby, Herman Watzinger, Thor Heyerdahl, Bengt Danielsson og Erik Hesselberg.

Hvem er de tre personene til venstre i bildet, og når og hvor er bildet tatt?

Svar: Kong Haakon VII kommer til Norge som norsk konge i 1905, og blir tatt imot på kaien i Kristiania av statsminister Christian Michelsen. Kongen har sin sønn Olav på armen.

Hva heter bandet og hva er navnet på de tre du ser på dette fotografiet?

Svar: Bandet heter a-ha, med (fra venstre) Morten Harket, Paal Waaktaar og Magne Furuholmen.

Hvem var denne mannen?

Svar: Karl III Johan (i Sverige Karl XIV Johan), opprinnelig Jean Baptiste Bernadotte, var fransk soldat, offiser og senere konge av Sverige og Norge fra 1818 fram til sin død i 1844.

I hvilket år fant denne dramatiske hendelsen sted, og hvem er det du ser på bildet?

Svar: I 1982 (25. februar), Oddvar Brå går sisteetappen under ski-VM i Oslo, og brekker staven idet han går forbi Sovjetunionens Aleksandr Zavjalov.

Hvem er dette?

Svar: Knut Hamsun

Hvem er dette?

Svar: Sigrid Undset